Id-deputat Ministru għall-Affarijiet Barranin Libjan jinsab f’Malta fuq stedina li saritlu mill-Gvern Malti biex ikollu l-fakultà li jara l-istruttura u kif jaħdem il-Ministeru għall-Affarijiet Barranin Malti. Fi stqarrija, il-Ministeru tal-Affarijiet Barranin qal li l-Ministru George Vella laqa’  lid-deputat Ministru għall-Affarijiet barranin tal-Libja, Dr. Abdul-Razzaq al-Greidi wara stedina li kienet saret ftit tax-xhur ilu fejn l-istess deputat Ministru al-Greidi kien indika li qegħdin iseħħu riformi fil-Ministeru għall-Affarijiet Barranin Libjan u li kien interessat ikun jaf kif jaħdmu Ministeri tal-affarijiet barranin Ewropej. Il-Ministru Vella għamel din l-istedina fl-isfond tal-isforzi li qegħdin isiru minn pajjiżi Ewropej ħbieb tal-Libja biex jgħinu lill-Gvern Libjan iwaqqaf u jsaħħaħ strutturi istituzzjonali li jgħinu biex il-pajjiż jaħdem fuq linji demokratiċi. Il-Ministeru tal-Affarijiet Barranin qal li Malta diġà qed tgħin lil-Libja f’dan l-eżerċizzju fosthom b’korsijiet ta’ taħriġ lill-uffiċjali Libjani mill-Forzi Armati ta’ Malta u għajnuna oħra. F’din iż-żjara ta’ familjarizzazzjoni il-Ministru Al-Greidi se jkollu tlett ijiem ta’ laqgħat intensivi mal-ogħla uffiċjali tal-Ministeru li se jagħtuh stampa ta’ kif jaħdmu d-direttorati tagħhom. Din iż-żjara hija wkoll konformi mal-għanijiet tal-konferenza dwar il-Libja li se ssir f’Ruma fis-6 ta’ Marzu fejn ħafna pajjiżi se jitkellmu dwar il-kontribut tagħhom fit-tisħiħ ta’ strutturi ta’ sigurtà, taħriġ, politika interna, protokoll u amministrazzjoni poltika inġenerali.